NAJČEŠĆE POSTAVLJANA PITANJA

1. **Na koji se način može dobiti duplikat svjedodžbe?**

Tajništvu škole podnosi se pisani zahtjev za izdavanje duplikata svjedodžbe, obrazac zahtjeva također se preuzima u tajništvu. Zahtjev sadrži opće podatke o podnositelju, školsku godinu u kojoj je završen razred za koji se traži duplikat svjedodžbe.

 Podnositelj zahtjeva dužan je poništiti u Narodnim novinama izgubljenu svjedodžbu.

Podnositelj zahtjeva dužan je platiti upravnu pristojbu u iznosu od 100,00 kuna državnih biljega sukladno Zakonu o upravnim pristojbama koji će se poništiti na zahtjevu.

1. **Gdje se može ovjeriti preslika svjedodžbe?**

Presliku svjedodžbe koju je izdala Škola može se ovjeriti u tajništvu svaki radni dan u uredovno vrijeme. Uz presliku na uvid je potrebno donijeti i original svjedodžbe.

1. **Kada će biti objavljeni datumi upisa u srednje škole.?**

Ministar znanosti, obrazovanja i sporta donosi Odluku o elementima i kriterijima za izbor kandidata za upis u I. razred srednje škole za svaku školsku godinu. Navedena Odluka objavljuje se na mrežnim stranicama Ministarstva znanosti, obrazovanja i sporta.

1. **Koji su uvjeti upisa učenika u I. razred srednje škole?**

Uvjet upisa učenika u I. razred srednje škole jest završeno osnovnoškolsko obrazovanje, a upisi se odvijaju elektroničnim putem preko Nacionalnog informacijskog sustava prijava i upisa u srednje škole (NISpuSŠ). Za prijavu u taj sustav (NISpuSŠ) morate dobiti korisničko ime i lozinku od administratora bilo osnovne škole bilo srednje škole, bilo Središnjeg prijavnog ureda, ovisno o tome jeste li: o upravo završili 8. razred osnovne škole (od administratora osnovne škole), o ili ste u I. razredu srednje škole, nećete s uspjehom završiti I. razred i želite ponovno upisati I. razred srednje škole (od administratora srednje škole), o ili ste se ispisali iz I. razreda srednje škole i želite ponovno upisati I. razred srednje škole (prijava preko Središnjeg prijavnog ureda) o ili ste završili osnovnu školu u inozemstvu ili u drugim obrazovnim sustavima (prijava preko Središnjeg prijavnog ureda).

1. **Koji se predmeti boduju za upis u prvi razred srednje škole?**

Predmeti koji se boduju navode se u tekstu natječaja na web stranici škole.

1. **Što se smatra neopravdanim izostankom?**

Sukladno članku 4. Pravilnika o kriterijima za izricanje pedagoških mjera (NN br. 94/2015):

(1) Pedagoška mjera izriče se i zbog neopravdanih izostanaka s nastave.

(2) Neopravdanim izostankom smatra se izostanak za koji razredniku nije dostavljena liječnička ispričnica ili ispričnica nadležne institucije, koju je potpisao i roditelj.

(3) Neopravdanim izostankom ne smatra se izostanak s nastave za koji je roditelj unaprijed tražio i dobio odobrenje i to:

– u hitnim slučajevima usmeno od učitelja/nastavnika za izostanak s njegova sata;

– pisano od razrednika za izostanak do 3 radna dana, ravnatelja za izostanak do 7 radnih dana i učiteljskog/nastavničkog vijeća za izostanak do 15 radnih dana.

(4) Tijekom školske godine roditelj može osobno ili pisanim putem opravdati izostanak svog djeteta za koji nije dostavljena ispričnica iz stavka 2. ovoga članka u trajanju od najviše tri radna dana, koji ne mogu biti uzastopni.

(5) Načini opravdavanja izostanaka učenika, rokovi za dostavu ispričnica, kao i primjereni rok javljanja o razlogu izostanka uređuju se statutom škole.

1. **Da li svi učenici moraju izabrati završni rad i kada?**

Da, završni rad se radi od 01.11. tekuće školske godine do kraja travnja iste školske godine.

1. **Da li su učenici četverogodišnje strukovne škole obavezni polagati ispit državne mature?**

Učenici koji završe četverogodišnje strukovno obrazovanje nisu obavezni polagati ispite državne mature osim u slučaju nastavka obrazovanja na nekom od fakulteta ili visokih učilišta.

1. **Koji su obvezni ispiti državne mature?**

Ispiti obveznog dijela čine ispiti iz slijedećih predmeta: Hrvatski jezik, matematika i strani jezik.

1. **Da li su učenici obavezni pristupiti prijavljenim ispitima državne mature?**

Da. Ukoliko ne pristupe plaća se novčana naknada sukladno odluci Nacionalnog centra za vanjsko vrednovanje obrazovanja. Izuzetak od plaćanja naknade su razlozi propisani Pravilnikom o polaganju državne mature.